**M a t e r i á l n a z a s a d n u t i e**

**Mestského zastupiteľstva**

**v Kremnici dňa 13.4.2017**

**K bodu: 4.** vo veci návrhu na udelenie čestného občianstva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predkladá:**  Iveta Ceferová, zástupkyňa primátora mesta Kremnice

**Spracovateľ:**  Iveta Ceferová, zástupkyňa primátora mesta Kremnice

**Materiál obsahuje:**

1. Návrh na uznesenie

2. Dôvodovú správu

**Návrh na uznesenie**

**Mestské zastupiteľstvo**

1. **s ch v a ľ u j e**udelenie čestného občianstva
2. **PhDr. Teodor Lamoš, CSc. –** in memoriam, archivárovi, historikovi, historickému geografovi, vedcovi a publicistovi, ktorý sa výraznou mierou pričinil o formovanie slovenskej historiografie a archívnictva.

Dôvodová správa:

Život a srdce PhDr. Teodora Lamoša, CSc. patrili nášmu mestu.

7. januára 2017 uplynulo 96 rokov od jeho narodenia. Riaditeľke PhDr. Valérii Solčániovej, riaditeľke Štátneho archívu v Banskej Bystrici, pracovisko Kremnica sa podarilo skontaktovať s jeho rodinou a to synom Sebastiánom Lamošom s manželkou Helenou a vnukom PaedDr. Róbertom Lamošom, ktorí 21.6.2017 sú pozvaní do nášho mesta.

**PhDr. Teodor Lamoš, CSc. -** archivár, historik, historický geograf, vedec a publicista, ktorý sa výraznou mierou pričinil o formovanie slovenskej historiografie a archívnictva. Narodil sa 7. januára 1921 v Rakove, ale od samého detstva bol spätý s Kremnicou.

Počas svojej vyše dvadsaťročnej práce a publikačnej činnosti sa PhDr. Teodor Lamoš venoval dejinám staršieho obdobia feudalizmu, a to prevažne problematike jedného z najvýznamnejších banských miest – Kremnice.

Študoval na Ľudovej škole v Kremnici v 30. rokoch 20. storočia a v 1939 zmaturoval na gymnázium v Kremnici. Ďalšie jeho kroky viedli na Filozofickú fakultu Slovenskej univerzity v Bratislave, kde vyštudoval odbory dejepis a zemepis, zložil skúšky pre aprobáciu profesora na gymnáziách a obhájil doktorát filozofie. Svoju odbornosť si v rokoch 1947 - 11. augusta 1948 rozširoval i postgraduálnym štúdium archívnictva na Vysokej škole archivárskej v Paríži (École des Chartes). V rokoch 1945 - 1950 bol vedeckým pracovníkom Historického ústavu Slovenskej akadémie vied a umení v Bratislave. Po návrate z Paríža bol od 1. septembra 1948 - 31. decembra 1950 riaditeľom Historického ústavu Slovenskej akadémie vied a umení v Bratislave.

1. **januára 1951 sa stal mestským archivárom v Kremnici a od 12. marca 1953 vykonával funkciu okresného archivára v Kremnici. Ako Križkov a Matunákov nástupca v Mestskom archíve v Kremnici prehĺbil a spresnil usporiadanie tohto významného mestského archívu. V rokoch 1954 - 1961 pôsobil ako prvý riaditeľ novovzniknutého Okresného archívu v Kremnici.** Okrem archívu **spravoval študijnú a františkánsku knižnicu i mestské múzeum**. Ako prvý erudovaný historik a archivár si uvedomoval poslanie **archívu i múzea**, a preto sa snažil **osamostatniť** tieto **dve inštitúcie** a taktiež archív **štátnej mincovne**. Toto úsilie sa mu podarilo v dňoch **8. - 10. augusta 1955**. V novovzniknutých priestoroch archívu usporiadal a spresnil jednotlivé fondy i zbierky a vytvoril samostatné oddelenie sfragistiky, máp a plánov, ale aj fotodokumentácie.

O jeho činnosti vypovedajú archivované vzácne **rukopisy,** **štúdie:**

-*Topografia mesta Kremnice*,

*-Slováci v stredovekej Kremnici*,

**vydané** **publikácie:**

* *Sídelný zemepis mesta Kremnice, kde šikovne spojil historickú a geografickú metódu a načrtol podrobný postup osídľovacieho procesu v priestore Kremnice,*
* *Bibliografia k archívom na Slovensku,*
* *Sprievodcu po archíve mesta Kremnice, ktorý prehľadne informuje o bohatstve fondov archívu,*
* *Vznik a počiatky banského a mincovného mesta Kremnice 1328 – 1430.*

Lamošove pôsobenie v Kremnici bolo však všestranné – v kultúrno-osvetovom živote bola obrovská jeho činnosť **vo forme výstav a prednášok** o dejinách Kremnice a jej pamiatkach, o kremnickej komore v stredoveku, pričom publikoval  mnohé popularizačné state o historickom rámci Kremnice, o kremnických archívoch, o výskume starých kremnických knižníc. Jeho veľkým objavom bolo nájdenie stratených výsad kremnických minciarov.

Aktívny bol aj pri organizovaní **hudobných podujatí**, kde sa sám zapájal do hry, a zároveň pozýval osobnosti slovenskej hudby na tzv. **Večer starej Kremnickej hudby**.

**Ďalšie jeho pôsobenie v kultúre:**

- od 10. októbra 1949 Umelecká a vedecká rada (zapísaný do registra slovenských umelcov a vedcov v sekcii pre kultúrne vedy),

- člen Československého spoločenstva pre šírenie politických a vedeckých poznatkov,

- člen Kremnického komorného združenia (huslista).

**Ovládal cudzie jazyky:** maďarský, francúzsky, nemecký a latinský.

Jeho druhou veľkou záľubou **bol šport, najmä tenis a lyžovanie**. Bol predsedom Komisie mládeže krajskej sekcie tenisu ČSTV a tenisový tréner. Jeho dorastenci získali 3 majstrovské tituly Slovenska a taktiež bol rozhodcom pre krajské súťaže.

**Politického života sa nikdy nezúčastnil.**

Od 15. marca 1961 až do smrti bol zamestnancom Historického ústavu SAV v Bratislave. Zomrel po dlhej a ťažkej chorobe 27. decembra 1965 v Tomášove pri Bratislave.

PhDr. Teodor Lamoš CSc. sa svojou dlhoročnou prácou zaslúžil o poznanie najstarších dejín Kremnice, svojou činnosťou prispel ku kultúrnemu i športovému rozvoju mesta.

Osobnosť akou je PhDr. Teodor Lamoš CSc. si oprávnene zaslúži udelenie čestného občianstva Mesta Kremnica in memoriam.

Ing. Mgr. Alexander Ferenčík

primátor mesta